Magyar kultúra tegnap, ma, holnap címmel tartott plenáris előadást Takaró Mihály irodalomtörténész a 28. Jókai Mór Nyári Egyetemen Komáromban a múlt héten – írja az Új Szó. A rendezvénynek külön aktualitást adott, hogy a hvg.hu nemrég írta meg, rá, vagyis a Horthy-rajongó, zsidózó Takaró Mihályra bízták a NAT hazafiasítását.

Takaró szerint a magyar nem arctalan tömeg, hanem mindenki önálló identitás, mivel magyarul úgy mondjuk, egy ember, két ember, száz ember – egyes számot használunk, míg más nyelvek ebben az esetben többes számot. Takaró szerint már-már irracionális, hogy egy ilyen kis lélekszámú nép fennmaradt. A megmaradás titka pedig az, hogy a magyarság számára a kultúra volt a legfontosabb kérdés. „A tételmondat tehát úgy hangzik, a kultúra a magyarság megmaradásának legfontosabb záloga.”

Szerinte az óvónők és a pedagógusok felelőssége óriási, nem direkt módszerekkel, de jó példával nevelik magyarrá a gyereket, akit, ha magyar iskolába íratnak, minden körülmények között magyar marad. „Az ilyen ember számára a magyarság nem gúnya, hanem bőr.”

Takaró szerint a magyarság sorsvállalás és tudatos kultúravállalás, nem genetikai kérdés, mert ez a Kárpát-medencében lehetetlen vállalkozássá tenné a „ki a magyar?” meghatározását. Akinek szlovák, román, zsidó, német stb. felmenői vannak (itt Petőfi Sándor, József Attila, Radnóti Miklós neveit sorolta többek között), azért akar a magyar kultúrához tartozni, mert „a magyar kultúra olyat tud, amilyet semelyik más” – mondta.

A szellemi lét nagyjainak magasztalásától a hallgatósághoz fordult Takaró, a mindennapi cselekvés, az apró lépések fontosságát hangsúlyozta. Arra buzdított, hogy mindenki tegye fel a kérdést magának, ő mit tett a magyarság megmaradásáért,

hány gyereket szült, kivándoroltak-e a gyerekei, mert ha igen, akkor valamit elrontott a kedves szülő.

Az előadás végén kiderült, hogy Takaró szerint a felvidéki magyarok vannak a legrosszabb állapotban, mivel legkönnyebben adják fel magyarságukat. Majd arról beszélt, milyen az ő pedagógiai hitvallása.

Az irodalomoktatást – saját bevallás szerint – szándékosan egyszerűsítette: csak azt hajlandó tanítani, ami építi a diákjait, ami rombolja, azt nem. Példát is hozott arra, mit ért romboláson. Esterházy Péter Így gondozd a magyarodat című szövegéből idézett.

Takaró szerint Esterházy kultúraromboló, tehát nem kell tanítani.

Esterházy Péter 2016. július 14-én hunyt el.